УНИВЕРЗИТЕТ У БЕОГРАДУ

ФИЛОЗОФСКИ ФАКУЛТЕТ

ИЗБОРНОМ ВЕЋУ

Одлуком Изборног већа Филозофског факултета од 22. 12. 2022. године изабрани смо у Комисију за припрему реферата о кандидатима пријављеним на конкурс за избор у звање и радно место ванредног професора за ужу научну област ЕТНОЛОГИЈА –АНТРОПОЛОГИЈА.

На конкурс објављен у листу „Послови“ од 04. 01. 2023. године јавиo се једaн кандидат, др Слободан Наумовић, ванредни професор Одељења за етнологију и антропологију Филозофског факултета у Београду. Комисија је прегледала сва документа и научне радове кандидата и подноси Изборном већу Филозофског факултета у Београду следећи

И З В Е Ш Т А Ј

Слободан Наумовић рођен је 15. 05. 1962. године у Београду. Дипломирало је на Одељењу за етнологију и антропологију Филозофског факултета у Београду 1988. године, а магистрирао 1992. године на Ecole des hautes Etudes en Sciences Sociales (EHESS) у Паризу (тема „Les usages de la tradition. Processus de transition et transformation de la pratique rituelle dans la Serbie rurale (Употребе традиције. Процес транзиције и промена ритуалне праксе у селима Србије)“). Докторирао је 2008. године на Одељењу за етнологију и антропологију Филозофског факултета у Београду (тема „Нео-традиционалистичке идеје у политичком и јавном животу Србије на крају 20. века“).

Запослен је на Одељењу за етнологију и антропологију Филозофског факултета од 1990. Године: у звању асистент-приправника 1990-1994. године; у звању асистент 1994–2008. године; у звању доцент 2008-2013. године; у звању ванредни професор од 2013. године наовамо. У настави, у акредитационом циклусу од 2021. године ангажован је на предметима Национална етнологија – Социјална култура, Етнологија балканских друштава, Визуелна антропологија (мастер), Политичка антропологија (докторске студије). У претходном акредитационом циклусу, био је ангажован на предметима Политичка антропологија, Визуелна антропологија, Антропологија науке и политике (мастер), Антропологија света (мастер), Методи теренског истраживања и визуелна антропологија (докторске). Провео је зимски семестар 2009. године као гостујући професор Универзитета у Питсбургу.

**Научноистраживачки рад кандидата**

У периоду 2018–2023. Слободан Наумовић учествовао је на три научна скупа – два међународна и једном националном и објавио је 6 научних радова: четири рада су објављена у часописима међународног значаја верификованих посебном одлуком, један рад је објављена у водећем националном часопису, а један рад као поглавље у монографској публикацији.

Рад „Наслеђа оспораване институције: ка разумевању идеолошких и политичких импликација научних теорија о настанку, функционисању и друштвеним последицама задруге“ (2018) бави се научним и изваннаучним проблематизацијама одређених феномена из друштвеног живота традицијских култура Балкана. На примеру начина породичног организовања који не само што је својствен овом региону, него представља и јединствен социокултурни феномен у Европи, разматрају се друштвени, политички и епистемиолошки чиниоци који утичу на посебан значај који одређене теме задобијају у науци – а на рачун неких других тема, рекло би се – као и њихова појмовна употреба у изванакадемским круговима најчешће у смислу дискурзивног означавања социополитички пожељног и непожељног понашања.

Рад „За „трикстерите“ първопроходците и „тотемните предци“: спомен за Асен Балиски (1929-2019) и подхода към визуалната антропология, която той въплъщаваше“ (2020) посвећен је научном доприносу канадског антрополога Асена Баликсија развоју научне субдисциплине визуелне антропологије. У раду се разматрају теоријске, али и педагошке, као и пропедевтичке иновације које је у област етнографског филма унео Баликси, али и указује на посебан значај његовог рада за развој дате субдисциплине у нашој земљи, и на Балкану уопште. Пореклом Турчин, Баликси је био посебно заинтересован за очување и проучавање балканских културних традиција, њихово филмско бележење и интерпретацију у актуелним теоријским и методолошким пеерспективама током друге половине прошлог века. Такозвана балканска школа визуелне антропологије и етнографског филма нарочито је ослоњена на његов рад и готово сви аутори и ауторке са ових простора у оквиру наречене субдисциплине баштине неки од његових професионалних или теоријских начела рада.

Радом „Љубав у доба колере: етнографски филм и визуелна антропологија“ (2020) аутор покреће научну дискусију о томе како доскора неортодоксне, а сада трендовске концепције у светској филмској индустрији на свим нивоима – такозвани комерцијални, ауторски, независни итд. филм – утичу на производњу етнографских филмова. Дате концепције, које се у скалду са духом времена означавју махом префиксима „пост“ – попут постфилмских и постхуманих, рецимо – а које иду ка брисању објективности фактицитета, утичу и на промену начина на који се снимају и тумаче документарни филмови у разним анучним областима, укључујући ту и визуелну антропологију. Аутор указује на проблематичност на такав начин успостављене филмске реалности документарних остварења, која се не може тумачити више као експликативни оквир социокултурних дешавања, пошто јој је намена да уместо средства презентације реланости, постане инструмент комуникације ауторских идеја унапред учитаних у представљање културне стварности која је ауторима таквих филмова често спољашња, односно страна у смислу њиховог порекла и кутлурне компетенције.

Рад „Добривоје (1955-2020) и филмска задруга Пантелића: између аматеризма, индигеног филма и аутохтоног визуелног израза српског сељаштва“ (2020) бави се јединственим феноменом у нашој култури, такозваним староседелачким или домородачким филмом. Оба термина односе се у визуелној антропологији на филмско документарно стваралаштво људи који немају формално филмско, нити антрополошко образовање, а производе филмове који су етнолошки по својој суштини. Често је реч о филмовима који настају у срединама које су у прошлости представљале просторне оквире антрополошких теренских истраживања, попут Африке или Јужне Америке, на пример, одакле и аутор овог рада повлачи паралелу са српским селом, као традиционалним просторним оквиром овдашњих етнолошко-антополошких истраживања, разматрајући филмска остварање епонимског филмског аматера, посвећена свакодневном животу и традицијској култури Рађевине, Подгорине, Јадра и Азбуковице.

У раду „Свита Преживелог: живот међународног фестивала етнолошког филма у Београду током занимљивих времена“ (2021) аутор разматра друштвену и културну позицију, као и сврху фестивала етнографског филма у региону, а на примеру Међународног фестивала етнолошког филма који се одржава у београдском Етнографском музеју дуже од три деценије. Показује временску контекстуализованост креирања политике фестивала из социоекономске и политичке перспективе, те међусобну повезаност уметничких, научних, педагошких и друштвених циљева која произази одатле. Указује на међусобне утицаје у начинима осмишљавања програма фестивала у региону и у Европи, проистеклу из потребе непрекидне културне размене и ангажоване друштвене критике, коју намећу како такве манифестације, тако и научни живот уопште.

Рад „Увод у антропологију фотографије у Србији“ (2021) бави се такозваним визуелним заокретом и са њиме повезаним бујањем систематског, теоријског промишљања визуелне културе у домаћој науци. Уочава се подударање окретања од посматрања визуелних извора, укључујући ту и фотографију као најчешћег таквог сведока свакодневног живота и обичаја из прошлости, са успостављањем субдисциплинарног поља визуелне антропологије, како у светској, тако и у нашој науци. У раду се показује мултидимензионалност фотографије као истовремено етнографског извора и предмета теоријско-методолошких разматрања.

Учествовао је на више научних пројеката, скупова, трибина и радионица у земљи и иностранству. Од избора у садашње звање учествовао је у реализацији научноистраживачког пројекта Министарства просвете, науке и технолошког развоја Републике Србије „Трансформација културних идентитета у савременој Србији и Европска Унија“ (2011–2020), као и на пројекту Филозофског факултета Универзитета у Београду „Човек и друштво у време кризе“ (2021).

**Ангажовање у развоју наставе и других делатности Факултета и Универзитета**

Од пријема на Филозофски факултет, Слободан Наумовић редовно је и посвећено држао наставу. Укључен је у наставу на свим нивоима студија од 1990. године. Био један од оснивача програма из антропологије у ИС Петница, из кога су се регрутовали многи будући врсни студенти етнологије и антропологије. Конципирао и увео три нова предмета у наставу на Одељењу на различитим студијским нивоима (Етнологија балканских друштава, Политичка антропологија, Визуелна антропологија). Организовао и изводио мини теренску праксу у оквиру наставе предмета које је држао и које држи. Учествовао у извођењу одељенске обавезне студентске је летње теренске праксе. Интензивно користио визуелне медије у настави. У сарадњи са различитим ТВ кућама, снимио је образовне емисије за популаризовање етнолошких и антрополошких сазнања које користи у настави.

Према резултатима студентских евалуација, оцене рада др Слободана Наумовића у настави на различитим предметима на основним студијама крећу се од добрих и врло добрих до одличних: Политичка антропологија - 4,68 (2018); 4,44 (2019); 4, 78 (2020); 5.00 (2021); 4,79 (2022); Визуелна антропологија 4,96 (2019); 3,26 (2020); 2,71 (2021) 5,00 (2022)

У периоду од последњег избора у текуће звање до данас, био је ментор две докторске дисертације одбрањене на Филозофском факултету у Београду, као и ко-ментор једној докторској дисертацији одбрањеној на Универзитету у Бордоу, те ментор четири завршна мастер рада.

**Учешће у стручним организацијама и другим делатностима од значаја за развој научне области и Факултета и Универзитета**

Проф. др Слободан Наумовић члан је Комисије за састављање пријемних испита на Одељењу за етнологију и антропологију и одељенски ЕЦТС координатор. Члан је Комисије за документацију Филозофског факултета Универзитета у Београду. Члан је Европског удружења социјалних антрополога (ЕASA), Међународне асоцијације за антропологију југоисточне Европе (InASEA), као и Етнолошког и антрополошког друштва Србије. Поред тога, члан је Удружења за друштвену историју из Београда, као и уређивачких одбора часописа „Етноантрополошки проблеми“ и едиције „Историјска мисао“ Српске књижевне задруге. Председник је Савета Међународног фестивала етнолошког филма у Београду, као и члан жирија Фестивала телевизијског етнолошког филма у Кучеву (2010-2019). Члан Националног комитета за нематеријално културно наслеђе Министарства културе Републике Србије.

Кандидат испуњава услове који су предвиђени за избор у звање ванредног професора Универзитета у Београду.

|  |  |
| --- | --- |
| УСЛОВИ ЗА **СВАКИ** **СЛЕДЕЋИ ИЗБОР** У ЗВАЊЕ ВАНРЕДНОГ ПРОФЕСОРА | |
| ОБАВЕЗНИ УСЛОВИ: | |
| Објављен један рад из категорије М20 или четири рада из категорије М51 у периоду од последњег избора из научне области за коју се бира. Рад у категоријама М22 М23 и М24 може бити замењен са радома у категоријама М41, М42 и М11-М13, а рад у категоријама М23 и М24 са радом у категорији М41, М42 и М11-М14. | М23 НАУМОВИЋ, Слободан, Свита Преживелог : живот међународног фестивала етнолошког филма у Београду током занимљивих времена. *Etnoantropološki problemi*. [Štampano izd.]. 2021, год. 16, св. 4, стр. 1013-1042. ISSN 0353-1589. [https://eap-iea.org/index.php/eap/article/view/612/593](https://eap-iea.org/index.php/eap/article/view/612/593#_blank),  DOI: [10.21301/eap.v16i4.2](https://dx.doi.org/10.21301/eap.v16i4.2#_blank). [COBISS.SR-ID [55408137](https://plus.cobiss.net/cobiss/sr/sr/bib/55408137#_blank)];  М23 НАУМОВИЋ, Слободан, БРУЈИЋ, Марија, МИТРОВИЋ, Катарина M. Увод у антропологију фотографије у Србији. *Гласник Етнографског института САНУ*. [Штампано изд.]. 2021, 69, св. 1, стр. 151-171. ISSN 0350-0861. [https://www.ei.sanu.ac.rs/index.php/gei/article/view/952/839](https://www.ei.sanu.ac.rs/index.php/gei/article/view/952/839#_blank), DOI: [10.2298/GEI2101151N](https://dx.doi.org/10.2298/GEI2101151N#_blank). [COBISS.SR-ID [56423945](https://plus.cobiss.net/cobiss/sr/sr/bib/56423945#_blank)];  М23 НАУМОВИЋ, Слободан. За "трикстерите" първопроходците и "тотемните предци" : спомен за Асен Балиски (1929-2019) и подхода към визуалната антропология, която той въплъщаваше. *Българска етнология*. 2021, бр. 1, стр. 24-45. ISSN 1310-5213. [COBISS.SR-ID [62961161](https://plus.cobiss.net/cobiss/sr/sr/bib/62961161#_blank)]  М24 НАУМОВИЋ, Слободан. Љубав у доба колере: етнографски филм и визуелна антропологија. *Годишњак за друштвену историју*. 2020, год. 27, св. 1, стр. 33-61. ISSN 0354-5318. [http://udi.rs/wp-content/uploads/2021/03/03.-Naumovic.pdf](http://udi.rs/wp-content/uploads/2021/03/03.-Naumovic.pdf#_blank). [COBISS.SR-ID [27395081](https://plus.cobiss.net/cobiss/sr/sr/bib/27395081#_blank)]  М51 НАУМОВИЋ, Слободан, IVANOVIĆ, Zorica. Наслеђа оспораване институције : ка разумевању идеолошких и политичких импликација научних теорија о настанку, функционисању и друштвеним последицама задруге. *Antropologija*. [Štampano izd.]. 2018,  бр. 18, св. 2, стр. [123]-164. ISSN 1452-7243.  [http://www.anthroserbia.org/ Content/PDF/](http://www.anthroserbia.org/ Content/PDF/ Articles/ 65eabb41681a482ead1703f6eab04a43.pdf)  [Articles/ 65eabb41681a482ead1703f6eab04a43.pdf](http://www.anthroserbia.org/ Content/PDF/ Articles/ 65eabb41681a482ead1703f6eab04a43.pdf).  [COBISS.SR-ID [530539159](https://plus.cobiss.net/cobiss/sr/sr/bib/530539159#_blank)] |

Имајући у виду досадашње резултате проф. др Слободана Наумовића у наставном и научноистраживачком раду предлажемо Изборном већу Филозофског факултета у Београду да др Слободана Наумовића поново изабере **у звање** **ванредног професора** за ужу научну област ЕТНОЛОГИЈА – АНТРОПОЛОГИЈА.

У Београду, КОМИСИЈА

10. 02. 2023. \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Проф. др Бојан Жикић

редовни професор Филозофског факултета у Београду

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Проф. др Милош Миленковић

редовни професор Филозофског факултета у Београду

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

др Александра Павићевић

научни саветник Етнографског института

Српске академије наука и уметности, Београд